|  |  |  |  |
| --- | --- | --- | --- |
|  | 13.05.2017 | Nr. | 1-1-3473 |

**Valsts kancelejas direktoram J.Citskovska k-gam**

*Par Ministru kabineta sēdes protokolu*

Ministru kabineta 2017.gada 9.maija sēdē (Prot.Nr.23 13.§) tika izskatīts likumprojekts “Grozījumi Konkurences likumā” (TA-2469) un pieņemts lēmums to sadalīt divos atsevišķos likumprojektos, vienā likumprojektā ietverot tiesību normas, kas saistītas ar konkurences neitralitātes principa ieviešanu Konkurences likumā, savukārt otrā likumprojektā ietverot pārējās tiesību normas, kas saistītas ar Eiropas Parlamenta un Padomes 2014.gada 26.novembra direktīvas 2014/104/ES *par atsevišķiem noteikumiem, kuri valstu tiesībās reglamentē zaudējumu atlīdzināšanas prasības par dalībvalstu un Eiropas savienības konkurences tiesību pārkāpumiem* (turpmāk tekstā – Direktīva) prasību ieviešanu Latvijas nacionālā likumdošanā.

Ministru kabineta sēdē tika atbalstīts likumprojekts, ar kuru paredzēts nacionālajā likumdošanā pārņemt Direktīvas prasības, savukārt otru likumprojektu, kurā ir ietvertas tiesību normas, kas paredz Konkurences padomei tiesības vērsties pret publiskām personām vai to dibinātām kapitālsabiedrībām, kuras pārkāpj vai citādi negatīvi ietekmē konkurenci, t.i., nonāk pretrunā ar konkurences neitralitātes principu, bija paredzēts izskatīt nākamajā Ministru kabineta sēdē (skatīt Ministru kabineta sēdes videoierakstu).

Tai pat laikā, iepazīstoties ar Ministru kabineta 2017.gada 9.maija sēdes protokollēmumā (Prot. Nr.23 13.§ TA-2469) (turpmāk tekstā – Protokollēmums) ietverto saturu, konstatēju, ka tas neatbilst Ministru kabineta sēdē lemtajam. Proti, Protokollēmumā nav ietvertas nekādas norādes par likumprojekta “Grozījumi Konkurences likumā” sadalīšanu divos atsevišķos likumprojektos, kā arī likumprojekta, kas paredz ieviest konkurences neitralitātes principu publisko personu darbībā, iesniegšanu Valsts kancelejā izskatīšanai Ministru kabineta sēdē.

Ņemot vērā iepriekš minēto, saskaņā ar Ministru kabineta 2009.gada 7.aprīļa noteikumu Nr.300 „Ministru kabineta kārtības rullis” 200.punktu iesniedzu izskatīšanai nākamjā Ministru kabineta sēdē attiecīgus priekšlikumus grozījumu veikšanai Protokollēmumā.

Pielikumā: Ministru kabineta sēdes protokollēmuma projekts (datne: EMPROT\_120517.docx) uz 1 lapas.

**Ministru prezidenta biedrs,**

**ekonomikas ministrs A.Ašeradens**

|  |  |
| --- | --- |
| |  | | --- | | ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU | |

Eglītis, 67013236  
Intars.Eglitis@em.gov.lv